**PREDKLADACIA SPRÁVA**

Ministerstvo životného prostredia Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa vyhlasuje chránený areál Jurský chlm (ďalej len „návrh nariadenia vlády“) podľa § 21 ods. 1 a 4 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“). Dôvodom vyhlásenia navrhovaného chráneného areálu Jurský chlm je ajformálna výzva Európskej komisie k porušeniu č. 2019/2141, ktorá sa týka nedostatočného vyhlasovania lokalít európskeho významu a schvaľovania programov starostlivosti.

Predkladaným návrhom nariadenia vlády sa za chránené územie vyhlási územie európskeho významu SKUEV0068 Jurský chlm, ktoré bolo zaradené do národného zoznamu území európskeho významu schváleného v roku 2004 a v roku 2008 Európskou komisiou. Lokalita bola zaradená do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“) a do rozhodnutia Komisie 2008/26/ES z 13. novembra 2007, ktorým sa podľa smernice Rady 92/43/EHS prijíma zoznam lokalít európskeho významu v Panónskej biogeografickej oblasti (ďalej len „rozhodnutie Komisie 2008/26/ES“). Rozhodnutie Komisie 2008/26/ES bolo nahradené vykonávacím rozhodnutím Komisie (EÚ) 2019/16 zo 14. decembra 2018, ktorým sa prijíma desiata aktualizácia zoznamu lokalít s európskym významom v panónskom biogeografickom regióne.

Predmetom ochrany navrhovaného chráneného areálu sú dva prioritné biotopy európskeho významu, ako aj biotopy druhov rastlín európskeho a národného významu. Dlhodobým cieľom ochrany je do roku 2027 dosiahnuť priaznivý stav predmetov ochrany a následne zabezpečiť zachovanie tohto stavu. Ciele ochrany sú stanovené v projekte ochrany spracovanom ako podklad na vyhlásenie chráneného areálu Jurský chlm a sú rozpracované v programe starostlivosti. Projekt ochrany i program starostlivosti o chránený areál Jurský chlm sú zverejnené na webovom sídle Štátnej ochrany prírody Slovenskej republiky.

MŽP SR prostredníctvom ním poverenej odbornej organizácie ochrany prírody poskytne správcovi informačného systému lesného hospodárstva, ktorým je Národné lesnícke centrum (elektronicky na adresu: nlc@nlcsk.org), vrstvu hraníc chráneného areálu Jurský chlm pred predložením materiálu na rokovanie vlády SR a pred zápisom chráneného areálu Jurský chlm do katastra nehnuteľností.

Návrh nariadenia vlády nie je predmetom vnútrokomunitárneho pripomienkového konania.

Dátum účinnosti návrhu nariadenia vlády je vzhľadom na dĺžku legislatívneho procesu navrhnutý na 1. marec 2020.